EGÅ: Det var en ofte set fremgangsmåde, der torsdag aften lokkede en 57-årig kvinde fra Egå til at udlevere en bærbar computer til en ung mand. Computeren var sat til salg for flere tusinde krone på Den Blå Avis og kvinden troede, hun havde solgt den til den unge mand - i virkeligheden var hun blevet snydt ved hjælp af en velkendt metode.

Efter hun havde indrykket annoncen i Den Blå Avis, blev hun kontaktet på nettet af en mand, der ville købe computeren, og de aftalte, at han skulle komme forbi og hente den.

Da den unge mand ankom, bad han kvinden om hendes kontooplysninger, og tastede noget ind på sin telefon, hvorefter han fortalte, at pengene nu var overført. Straks derefter fik kvinden en sms med Danske Bank som afsender, hvor der stod, at der var overført penge til hendes konto, som ville være tilgængelige dagen efter.

Hun gav derfor computeren til manden, i den tro, at alt var i den skønneste orden. Dagen efter kunne hun dog konstatere, at pengene aldrig var gået ind, og at der havde været tale om en falsk sms.